b'\n_START_ARTICLE_\nRegister nesnovne kulturne dedi\xc5\xa1\xc4\x8dine\n_START_PARAGRAPH_\nRegister nesnovne kulturne dedi\xc5\xa1\xc4\x8dine je osrednja zbirka podatkov o nesnovni dedi\xc5\xa1\xc4\x8dini, ki se v Sloveniji vodi pri Ministrstvu za kulturo in je del registra kulturne dedi\xc5\xa1\xc4\x8dine. Nesnovno kulturno dedi\xc5\xa1\xc4\x8dino prestavljajo nesnovne dobrine, kot so prakse, predstavitve, izrazi, znanja, ve\xc5\xa1\xc4\x8dine, in z njimi povezane premi\xc4\x8dnine in kulturni prostori (kjer se ta dedi\xc5\xa1\xc4\x8dina predstavlja ali izra\xc5\xbea), ki jih skupnosti, skupine in v\xc4\x8dasih tudi posamezniki prena\xc5\xa1ajo iz roda v rod in jih nenehno poustvarjajo kot odziv na svoje okolje, naravo in zgodovino, vodi pa se z namenom zagotavljanja informacijske podpore izvajanju varstva dedi\xc5\xa1\xc4\x8dine, pa tudi predstavljanju, raziskovanju, vzgoji, izobra\xc5\xbeevanju in razvijanju zavesti javnosti o dedi\xc5\xa1\xc4\x8dini. Register vsebuje osnovne podatke, varstvene podatke in predstavitvene podatke o enotah nesnovne dedi\xc5\xa1\xc4\x8dine.\n_START_SECTION_\nPostopek vpisa\n_START_PARAGRAPH_\nV 4. to\xc4\x8dki 7. \xc4\x8dlena Pravilnika o registru kulturne dedi\xc5\xa1\xc4\x8dine, ki ureja tudi podro\xc4\x8dje nesnovne dedi\xc5\xa1\xc4\x8dine je zapisano, da pobudo za vpis v register nesnovne dedi\xc5\xa1\xc4\x8dine lahko da vsakdo. Predlog za vpis pripravi pristojna organizacija. Predlog vsebuje podatke iz drugega odstavka tega \xc4\x8dlena. Enoto nesnovne dedi\xc5\xa1\xc4\x8dine v register vpi\xc5\xa1e ministrstvo. Pravilnik je bil sprejet leta 2009, aplikativno pa bi moral biti podprt v 12. mesecih od uveljavitve.\n_START_SECTION_\n\xc5\xbdiva mojstrovina\n_START_PARAGRAPH_\n\xc5\xbdiva mojstrovina je nesnovna dedi\xc5\xa1\xc4\x8dina, ki je razgla\xc5\xa1ena za spomenik. Razglasitev nesnovne kulturne dedi\xc5\xa1\xc4\x8dine pomeni, da lahko kandidira za vpis na Unescov seznam nesnovne kulturne dedi\xc5\xa1\xc4\x8dine.'